የዓቃቤ ሕግ ምስክሮች ሊቀርቡ ባለመቻላቸው ዶ/ር መረራ ለብይን ተቀጠሩ
ዓቃቤ ሕግ እንዲከላከሉ ብይን ይሰጥልኝ ብሏልየአስቸኳይ ጊዜ አዋጅ ቁጥር 01/2009 አንቀጽ 12(1) ሥር የተደነገገውንና የአስቸኳይ ጊዜ አዋጅ ኮማንድ ፖስት ያወጣውን የአስቸኳይ ጊዜ ዕርምጃ አፈጻጸም አንቀጽ 2(1)ን በመተላለፍ፣ ሕገ መንግሥታዊ ሥርዓቱን በኃይል ለማስወገድ ሙከራ ወንጀል የተከሰሱት ዶ/ር መረራ ጉዲና ለብይን ተቀጠሩ፡፡ዶ/ር መረራ ዓርብ ኅዳር 22 ቀን 2010 ዓ.ም. በፌዴራል ከፍተኛ ፍርድ ቤት ልደታ ምድብ 19ኛ ወንጀል ችሎት ቀርበው ነበር፡፡ ፍርድ ቤት የቀረቡት ክስ የመሠረተባቸው ጠቅላይ ዓቃቤ ሕግ የቆጠረባቸውን ቀሪ ሁለት የደረጃ ምስክሮችን ለመስማት ነበር፡፡ ዓቃቤ ሕግ አራት የደረጃ ምስክሮችን ማለትም ዶ/ር መረራ በፌዴራል ወንጀል ምርመራ ማዕከል (ማዕከላዊ) ውስጥ ከግል ንብረቶቻቸው ላፕቶፕ፣ ሃርድ ዲስክና ከኢሜይል አድራሻቸው የተገኙ መጣጥፎችን ፈቅደውና የሚስጥር ማሳለፊያ ቃል (Password) ሰጥተው፣ ታትሞ የሚወጣው መጣጥፍ የእሳቸው መሆኑን አረጋግጠው ሲፈርሙ ያዩና እነሱም የፈረሙ ምስክሮች ሲሆኑ፣ ሁለቱ ቀደም ብሎ በነበረ የቀጠሮ ጊዜ ተሰምተው ሁለት መቅረታቸውን መዘገባችን ይታወሳል፡፡በዕለቱ ችሎቱ ከተሰየመ በኋላ ምስክሮቹ እንዲቀርቡ ሲጠይቅ፣ ምስክሮቹ ሊገኙ እንዳልቻሉ ትዕዛዝ ተሰጥቶት የነበረው ፖሊስ ምላሽ ሰጥቷል፡፡ በመቀጠልም ዓቃቤ ሕግ ምስክሮቹን እንደማይፈልጋቸው በመግለጽ፣ ፍርድ ቤቱ ተከሳሹ እንዲከላከሉ ብይን እንዲሰጥለት ጠይቋል፡፡ፍርድ ቤቱም የግራ ቀኙን ማለትም ቀደም ብለው የተሰሙትን ሁለት የዓቃቤ ሕግ ምስክሮችና ሰነዶች፣ እንዲሁም የተከሳሹ ጠበቆች ያቀረቡትን መስቀለኛ ጥያቄ፣ የፍርድ ቤቱን የማጣሪያ ጥያቄ በመመርመርና ከሕጉ ጋር በማገናዘብ መከላከል ሳያስፈልጋቸው በነፃ ለማሰናበት፣ ወይም የቀረበባቸውን ክስ እንዲከላከሉ ብይን ለመስጠት ለታኅሳስ 25 ቀን 2010 ዓ.ም. ቀጠሮ ሰጥቷል፡፡  